b'\n_START_ARTICLE_\nLilli Paasikivi\n_START_PARAGRAPH_\nLilli Katriina Paasikivi-Ilves (s. 22. hein\xc3\xa4kuuta 1965 Imatra)  on suomalainen oopperalaulaja (mezzosopraano). H\xc3\xa4n on ollut vuodesta 2013 Suomen Kansallisoopperan taiteellinen johtaja._NEWLINE_Paasikivi on suorittanut Tukholman musiikkikorkeakoulussa lauludiplomin 1992 ja opiskellut Lontoossa Royal College of Musicin oopperakoulutuksessa 1994. Paasikivi osallistui Lappeenrannan yksinlaulukilpailuihin vuonna 1992, Mirjam Helin -laulukilpailuun 1994. H\xc3\xa4n sai kiinnityksen Suomen kansallisoopperaan vuonna 1998._NEWLINE_Lilli Paasikivi on esiintynyt muun muassa Berliinin, Lontoon, Los Angelesin, M\xc3\xbcnchenin ja New Yorkin filharmonikoiden sek\xc3\xa4 Cincinnatin, Lontoon ja Toronton sinfoniaorkestereiden solistina. Pariisin Ch\xc3\xa2telet-teatterissa h\xc3\xa4n lauloi Kaija Saariahon Kaukainen rakkaus -oopperassa ja Aix-en-Provencen musiikkijuhlilla h\xc3\xa4n esiintyi Toshio Hosokawan Hanjo-oopperan kantaesityksess\xc3\xa4. Kaudella 2007\xe2\x80\x932008 Paasikivi esiintyi Kansallisoopperan Carmen-produktion nimiroolissa ja h\xc3\xa4n lauloi ensi kertaa Lontoon Proms-konserttisarjassa, Wienin Musikvereinissa sek\xc3\xa4 Oslon filharmonikoiden ja Melbournen sinfoniaorkesterin solistina._NEWLINE_Paasikivi on nimitetty Suomen Kansallisoopperan taiteelliseksi johtajaksi 1. elokuuta 2013 alkaen. Kausi jatkuu vuoteen 2023._NEWLINE_Paasikivi on naimisissa viulisti Jaakko Ilveksen kanssa._NEWLINE_Paasikivi sai Pro Finlandia -mitalin vuonna 2008.'